LAUSUNTO KÄRÄJÄOIKEUSVERKOSTON KEHITTÄMISMIETINNÖSTÄ

Khall	Valmistelija: Kaupunginjohtaja Terttu Korte

Oikeusministeriö on 23.11.2007 pyytänyt lausuntoa oikeusministeriön työryhmän mietinnöstä Käräjäoikeusverkoston kehittäminen. Lausunto tulee toimittaa 31.1.2008 mennessä. Mietintö on luettavissa oikeusministeriön verkkosivuilla www.om.fi kohdassa julkaisut/työryhmämietiöntöjä/007:12 Käräjäoikeusverkoston kehittäminen.

Käräjäoikeusverkoston kehittämistyöryhmän tehtävänä oli laatia ehdotus käräjäoikeusverkoston kehittämiseksi siten, että jokaisessa maakunnassa olisi 1-3 käräjäoikeutta, joiden tavoiteltava väestön vähimmäismäärä on 100 000 asukasta. Lisäksi oli laadittava ehdotus käräjäoikeuksien mahdollisista sivutoimipisteistä ja arvio käräjäoikeuksien istuntopaikkojen tarpeesta. Näiden ohella tuli arvioida uusien käräjäoikeuksien toimitilatarpeet, henkilöstörakenne ja -määrä sekä uudistusten kustannus- ja tuottavuusvaatimukset huolehtien myös suomen- ja ruotsinkielisen väestön kielellisestä asemasta.

Mietinnössä käräjäoikeusverkoston valtakunnalliseksi laajuudeksi esitetään 25 käräjäoikeutta, joista 21 ylittäisi asetetun 100 000 asukkaan rajan. Toimipaikat koostuisivat 25 pääkansliasta, 5 sivukansliasta ja 30 istuntopaikasta. Tarvittava henkilöstömäärä olisi 1 767 henkilötyövuotta, joka olisi 94 henkilöä vähemmän kuin tällä hetkellä.

Mietinnössä esitetään, että Lapin maakunnassa olisi kaksi ja Uudenmaan maakunnassa viisi käräjäoikeutta. Sen sijaan Keski-Pohjanmaan maakunta yhdistyisi Ylivieskan käräjäoikeuteen, johon liitettäisiin myös Raahen käräjäoikeus ja osia Oulun käräjäoikeudesta. Kokkolaan esitetään sivukansliaa ja istuntopaikoista Kannuksen ja Kaustisen istuntopaikat esitetään lakkautettavaksi. Luotavan käräjäoikeuspiirin asukasmäärä nousisi lähes 200 000 asukkaaseen, josta ruotsinkielisten määrä olisi noin 7 000 henkilöä. Toteuttaminen vaatisi mm. Ylivieskan toimitilojen peruskorjauksen. Ehdotuksessa tavoitteen mukaista 100 000 asukkaan ja kymmenen tuomarin rajaa ei täytetä Ahvenanmaan, Lapin, Kajaanin eikä Porvoon käräjäoikeuksissa.

Mietintöön sisältyy kaksi eriävää mielipidettä.

Kaupunginjohtaja	Kaupunginhallitus päättää antaa käräjäoikeusverkoston kehittämismietinnöstä seuraavan lausunnon:

Kannuksen kaupunki toteaa, että Keski-Pohjanmaan maakunnassa tulee olla oma käräjäoikeus. Mietinnön lähtökohdista käsin on hämmästyttävää, että Keski-Pohjanmaalle ei ehdoteta sille kuuluvaa omaa itsenäistä käräjäoikeutta maakuntajaon ja oikeusministeriön työryhmälle antaman ohjeistuksen mukaisesti. Käräjäoikeuden pääkanslia ehdotetaan säilytettäväksi/perustettavaksi esimerkiksi muille alueille, joiden asukaspohja ei täytä kategorista asukasluvun vaatimusta. Oma käräjäoikeus on luonnollinen ja välttämätön asukkaiden yhdenvertaisen kohtelun takaamiseksi. 

Tehtävässä uudistuksessa olisi huomioitava myös mm. poliisipiirijako, syyttäjälaitoksen paikallisorganisaation sekä ulosottovirastojen alueellisen jaotuksen uudistukset. Juuri käynnistyneen poliisipiirijaon mukaisesti Keski-Pohjanmaan käräjäoikeuteen olisi luontevaa liittää Pietarsaaren seutukunta. 

Ehdotettu käräjäoikeusverkosto ei palvele Keski-Pohjanmaan maakuntaa ja sen asukkaita. Kokkolan käräjäoikeus tulee säilyttää omana itsenäisenä pääkansliana ja käräjäoikeuspiirinä (ks. käräjätuomari Jukka Jaakkolan eriävä mielipide ehdotuksesta).

Kannuksen kaupungin istuntopaikka tulee säilyttää. Istuntopaikan lakkauttamisessa ei tunnu olevan mitään järkevää perustetta. Kannuksen istuntopaikan tilat ovat asianmukaiset, ja ne on tehty nimenomaan käräjäoikeuden käyttöön. Tälläkin hetkellä istuntopaikkaa käytetään noin kymmenen kertaa vuodessa eikä istuntopaikan lakkauttaminen voi olla ainakaan kustannuskysymys. Istuntopaikan säilyttämisellä pystytään palvelemaan alueen asukkaita paremmin. Istuntopaikoista päättäminen tulee jättää käräjäoikeuksien päätettäväksi.

Myönteistä mietinnön esityksessä on, että nykymuotoisten lääninhallitusten poistumisen myötä toimintoja suunnitellaan läänien rajojen yli. Mikäli käräjäoikeuspiirijako toteutetaan mietinnön esityksen mukaisena, käräjäoikeuden pääkanslia tulee säilyttää Kokkolassa. 

Päätös	Kaupunginhallitus päätti yksimielisesti hyväksyä kaupunginjohtajan ehdotuksen asiassa.
___